
B7‑0233/2012
Europa-Parlamentets beslutning om initiativet "Muligheder for Unge"

(2012/2617(RSP))
Europa-Parlamentet,

–
der henviser til forespørgsel af 26. april 2012 til Kommissionen om initiativet "Muligheder for Unge" (O-000106/2012 – B7‑0113/2012),

–
der henviser til konklusionerne fra Det Europæiske Råds møde den 17. juni 2010 om Europa 2020-strategien og dens fem overordnede mål,

–
der henviser til Kommissionens meddelelse om initiativet "Muligheder for Unge" (COM(2011)933),

–
der henviser til beskæftigelsespakken "Et opsving med høj beskæftigelse", som Kommissionen fremlagde den 18. april 2012 (COM(2012)173),

–
der henviser til Kommissionens meddelelse "Akten for det indre marked – Tolv løftestænger til at skabe vækst og øget tillid – Sammen om fornyet vækst" (COM(2011)206),

–
der henviser til Kommissionens meddelelse "Unge på vej – Et initiativ om udnyttelse af unges mulighed for at fremme en intelligent, bæredygtig og inklusiv vækst i Den Europæiske Union" (KOM(2010)477),

–
der henviser til Kommissionens meddelelse om "Den årlige vækstundersøgelse 2012" (COM(2011)815),

–
der henviser til sin beslutning af 14. juni 2010 om fremme af unges adgang til arbejdsmarkedet, styrkelse af status som praktikant og lærling
,

–
der henviser til sin beslutning af 25. oktober 2011 om mobilitet og integrering af personer med handicap og den europæiske handicapstrategi for 2010-2020
, 

–
der henviser til sin beslutning af 9. marts 2011 om EU's strategi for integration af romaer
,

–
der henviser til Rådets konklusioner, som blev vedtaget i Luxembourg den 17. juni 2011, om fremme af beskæftigelse for unge med henblik på at nå målene i Europa 2020,

–
der henviser til erklæringen fra medlemmerne af Det Europæiske Råd den 30. januar 2012 med titlen "På vej mod vækstfremmende konsolidering og beskæftigelsesfremmende vækst", 

–
der henviser til den skrivelse vedrørende ungdomsarbejdsløshed, som Europa-Kommissionens formand, Barroso, den 31. januar 2012 fremsendte til otte medlemsstater,

–
der henviser til arbejdsdokumentet af 28. marts 2012 fra Det Europæiske Økonomiske og Sociale Udvalg (SOC)450 om Meddelelse COM(2011)933 fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget,

–
der henviser til direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv,

–
der henviser til artikel 15, 31 og 32 i Den Europæiske Unions charter om grundlæggende rettigheder,

–
der henviser til kapitel XII i traktaten om Den Europæiske Unions funktionsmåde,

–
der henviser til forretningsordenens artikel 115, stk. 5, og artikel 110, stk. 2,

A.
der henviser til, at Europa-Parlamentet gav udtryk for sin holdning til fremme af unges adgang til arbejdsmarkedet og styrkelse af status som praktikant og lærling i sin beslutning fra 2010, hvori Kommissionen, medlemsstaterne, arbejdsmarkedets parter og andre aktører i overensstemmelse med deres respektive kompetencer bl.a. opfordredes til at

–
tage hurtigt fat på strategier, økonomiske politikker og beskæftigelsespolitikker med henblik på at skabe flere og bedre job til unge og derved undgå den risikable fælde, hvor unge har en række midlertidige ansættelser og ulønnede praktikperioder, som ikke fører til nogen reel forbedring af løn og arbejdsvilkår eller mere stabile beskæftigelsesformer

–
bakke op om de nationale arbejdsmarkeds‑, uddannelses‑ og efteruddannelses-politikker med en ungdomsgaranti, der sikrer retten for alle unge i EU til at blive tilbudt et job, en læreplads, efteruddannelse eller en kombination af arbejde og uddannelse efter en periode på højst 4 måneders ledighed;

–
intensivere indsatsen for at mindske skolefrafald og udvikle opsøgende strategier for unge, der ikke er i arbejde, uddannelse eller efteruddannelse

–
forbedre forbindelserne mellem uddannelsesverdenen og arbejdslivet gennem bedre tilpasning af læseplanerne til arbejdsmarkedets behov, sørge for praktikpladser af høj kvalitet med anstændige lønninger og rimelige arbejdsvilkår, indføre et europæisk kvalitetscharter for praktikophold med minimumsstandarder for praktikophold for således at sikre den uddannelsesmæssige værdi og undgå udnyttelse, samtidig med at der ydes social beskyttelse, samt skabe flere og bedre praktikpladser inden for erhvervsrettet grund-, efter- og videreuddannelse (VET) for at fremme unges overgang fra uddannelse til beskæftigelse

–
øge bestræbelserne på at etablere og gennemføre en europæisk certificeringsordning og anerkendelse af formel og uformel læring og derved forbedre såvel den nationale som den grænseoverskridende arbejdsmarkedsmobilitet

–
sikre inklusive politikker for at forhindre forskelsbehandling af unge mennesker og imødekomme behovene i de grupper, der ofte møder særlige forhindringer i forbindelse med deres indtræden på arbejdsmarkedet, som f.eks. unge migranter, unge forældre, unge romaer og personer med handicap;

B.
der henviser til, at arbejdsløsheden – efter en mat økonomisk genopretning siden 2010 – igen er stigende med en gennemsnitlig arbejdsløshed i EU på hele 10 % og en ungdomsarbejdsløshed på over 22 %, samtidig med at de økonomiske prognoser peger i retning af en ny periode med økonomisk stagnation, hvor arbejdsløshedsraterne vil stige yderligere, uden udsigt til et opsving med høj beskæftigelse i nær fremtid;

C.
der henviser til, at beskæftigelsessituationen for unge er meget forskellig fra den ene medlemsstat til den anden med arbejdsløshedsrater fra et godt stykke under 10 % i nogle lande til næsten 50 % i de lande, der er hårdest ramt af krisen;

D.
der henviser til, at ungdomsarbejdsløsheden kun kan tackles meningsfuldt, når den analyseres på baggrund af den samlede beskæftigelsessituation i en medlemsstat og den overordnede ramme for den økonomiske politik, der omgiver det nationale arbejdsmarked;

E.
der henviser til, at én årsag til den høje ungdomsarbejdsløshed er manglen på nye job;

F.
der henviser til, at de negative konsekvenser af den finansielle og økonomiske krise i Europa, og navnlig statsgældskrisen i euroområdet, har haft en særligt alvorlig indvirkning på unge, især dem som ikke har fuldført eller klaret sig godt i grundskolen eller den gymnasiale uddannelse, dem der er langtidsledige eller socialt udstødte og dem, der bor i økonomisk ugunstigt stillede regioner, og har stillet de unge dårligere end før;

G.
der henviser til, at den alarmerende stigning i ungdomsarbejdsløsheden udgør en trussel mod mange unges økonomiske og sociale fremtid i EU og lader dem betale en høj pris for krisen;

H.
der henviser til, at bekæmpelse af ungdomsarbejdsløshed kræver øgede investeringer i uddannelse og efteruddannelse i EU;

I.
der henviser til, at effektive foranstaltninger omfatter overførsel af arbejdstagere fra industrier og sektorer i tilbagegang til dem, der er i vækst, ansporing til innovation og udvikling af nye job;

J.
der henviser til, at Det Europæiske Råd den 17. juni 2010 enedes om Europa 2020-strategien og fem overordnede mål, herunder

–
at reducere skolefrafaldet til mindre end 10 %

–
at øge andelen af 30-34-årige, der gennemfører en videregående uddannelse til mindst 40 %​

–
at sigte mod at øge beskæftigelsesfrekvensen til 75 % for kvinder og mænd mellem 20 og 64 år, bl.a. ved større deltagelse af unge mennesker, ældre arbejdstagere og lavtuddannede arbejdstagere og bedre integration af lovlige indvandrere

–
at fremme social inklusion, navnlig via reduktion af fattigdom, ved at sigte mod at bringe mindst 20 mio. mennesker uden for risiko for fattigdom og udstødelse;

K.
der henviser til, at Kommissionen i sin meddelelse om akten for det indre marked med rette anfører, at en yderligere uddybning af det indre marked har potentiale til at skabe de job og den velstand, der er hårdt brug for for at tilvejebringe et økonomisk omslag og imødegå den aktuelle økonomiske krise;

L.
der henviser til, at Kommissionen i sin meddelelse om ”Unge på vej” tilskyndede medlemsstaterne til at indføre en ungdomsgaranti og følgelig opfordrede medlemsstaterne til at gøre mere for at gennemføre sådanne strategier;

M.
der henviser til, at medlemmerne af Det Europæiske Råd under deres møde den 30. januar 2012 offentliggjorde en erklæring, hvori medlemsstaterne opfordres til at øge beskæftigelsesudbuddet og mindske ungdomsarbejdsløsheden, og hvis konklusion var, at målet bør være, at unge inden for få måneder efter endt skolegang modtager et tilbud om beskæftigelse, videreuddannelse, læreplads eller praktikplads af god kvalitet;

N.
der henviser til, at Europa-Kommissionens formand, Manuel Barroso, den 31. januar 2012 fremsendte skrivelser til otte medlemsstater, hvis ungdomsarbejdsløshedsrater var betydeligt over EU’s gennemsnit, og at der blev sendt ”aktionshold” til disse medlemsstater for at udarbejde planer for beskæftigelse af unge;

O.
der henviser til, at fælles faktorer i disse otte lande er et meget højt antal unge, der forlader skolen, og ufaglærte unge, som søger job på arbejdsmarkedet;

P.
der henviser til, at Kommissionen i maj 2012 vil fremsætte sine landespecifikke henstillinger for 2012, men at den samtidig i sin meddelelse om initiativet "Muligheder for Unge" har anført, at medlemsstaterne, i særdeleshed dem med de højeste ungdomsarbejdsløshedsrater, uden at afvente ovennævnte henstillinger bør træffe afgørende foranstaltninger til at forebygge skolefrafald, udvikle kompetencer, som er relevante for arbejdsmarkedet, støtte den første joberfaring og oplæring på arbejdspladsen samt lette adgangen til et (første) job;

Q.
der henviser til, at kommissionsformand Barroso under Det Europæiske Råds møde den 30. januar meddelte, at der stadig manglede at blive fordelt 82 mia. EUR fra strukturfondsbudgettet, og at disse kunne omfordeles;

1.
glæder sig over Kommissionens meddelelse om initiativet "Muligheder for Unge", der bygger på tidligere initiativer fra Kommissionen, såsom "Unge på vej" og "Nye kvalifikationer til nye job", og over de mange initiativer, der er fremlagt i denne række af meddelelser, men tvivler meget på, om omfanget af de foreslåede aktiviteter står i et rimeligt forhold til alvoren af den aktuelle ungdomsarbejdsløshedskrise, som opleves i mange medlemsstater;

2.
understreger, at beskæftigelsessituationen for unge i høj grad afhænger af den overordnede økonomiske situation; glæder sig over Kommissionens meddelelse "Et opsving med høj beskæftigelse" og opfordrer indtrængende stats‑ og regeringscheferne i EU til hurtigst muligt at fremlægge en europæisk investeringsplan, som kan sætte skub i inklusiv og bæredygtig vækst med høj beskæftigelse;

3.
glæder sig over erklæringen fra Det Europæiske Råd, hvori medlemsstaterne opfordres til at indføre nationale ordninger i stil med ungdomsgarantien, og opfordrer medlemsstaterne til at støtte op om denne appel med hurtige og konkrete foranstaltninger på nationalt plan for at sikre, at unge senest fire måneder efter afsluttet skolegang enten er i ordentlig beskæftigelse, uddannelse, erhvervs‑ eller efteruddannelse;

4.
glæder sig over Kommissionens tiltag for at fremme ungdomsgaranti-initiativet og bevilge 4 mio. EUR til medlemsstaterne for at hjælpe dem med at etablere ungdomsgaranti-ordninger, som bør støttes af aktive arbejdsmarkedspolitikker med henblik på at fjerne kløften mellem uddannelsessystemerne og arbejdsmarkedet, men tvivler meget på, at dette beløb er ambitiøst nok til at hjælpe lande, der står over for høje arbejdsløshedsrater kombineret med nationale budgetstramninger, til at få etableret sådanne garantier;

5.
understreger, at ungdomsgarantien er nødt til at kunne retshåndhæves for effektivt at forbedre situationen for unge, der hverken er i beskæftigelse eller under uddannelse, og for gradvist at overvinde problemet med ungdomsarbejdsløshed i EU;

6.
glæder sig over Kommissionens intention som beskrevet i meddelelsen "Et opsving med høj beskæftigelse" om at forelægge et forslag om en henstilling fra Rådet om en ramme for kvaliteten af praktikantophold og en henstilling fra Rådet om en ungdomsgaranti inden udgangen af 2012 og opfordrer indtrængende medlemsstaterne til at vedtage dette forslag inden udgangen af 2012;

7.
erkender, at unge lider under beskæftigelsesrelateret forskelsbehandling hvad angår deres adgang til og fastholdelse på arbejdsmarkedet som følge af deres usikre situation og midlertidige kontrakter, og at denne situation kræver fuldstændig overholdelse af princippet om ligebehandling, som er fastsat i EU-lovgivningen;

8.
understreger, at unge mødre lider under speciel forskelsbehandling på arbejdsmarkedet, da de afbryder karrieren på grund af familiemæssige forpligtelser; opfordrer derfor medlemsstaterne til at styrke deres politikker for balance mellem arbejdsliv og privatliv, navnlig ved at styrke barselsorlovsdirektivet på EU-plan og ved at sørge for tilgængelige pasningsydelser, som er prismæssigt overkommelige og af god kvalitet, for børn og plejekrævende voksne;

9.
er overbevist om, at en effektiv måde at bringe unge tilbage i arbejde er at udvikle systemiske reformer med henblik på at tackle strukturel arbejdsløshed;

10.
ser med tilfredshed på den forståelse af situationens alvor, som kommissionsformand Barrosos initiativ med at sende ”aktionshold” til de medlemsstater med de højeste ungdomsarbejdsløshedsrater er udtryk for; anmoder Kommissionen om at holde Parlamentet behørigt underrettet om dagsordenerne for og de konkrete resultater af disse aktiviteter; beklager, at ”aktionsholdene” kun har fået mandat fra og er blevet oprettet af Kommissionen, og foreslår, at Parlamentet og Rådet inddrages tættere i processen fremover;

11.
opfordrer Kommissionen til at vurdere virkningen af arbejdsmarkedsreformer i tilknytning til “aktionsholdenes” anbefalinger vedrørende beskæftigelsesrater og kvalitetsstandarder for beskæftigelsen i de berørte medlemsstater;

12.
anmoder Kommissionen om at vedtage forordningen om den europæiske kvalitetsramme så tidligt som muligt i 2012 og fastsætte minimumsstandarder, der støtter bestemmelserne og udbredelsen af praktikophold af høj kvalitet;

13.
opfordrer medlemsstaterne til at forbedre kvaliteten af og øge kendskabet til erhvervsuddannelse og efteruddannelse, og derved øge statussen heraf som et vigtigt alternativ til videregående uddannelse;

14. mener, at mobilitet og muligheden for at arbejde i en anden medlemsstat kan være et vigtigt skridt, for at unge kan få bedre adgang til arbejdsmarkedet; ser derfor med tilfredshed på udvidelsen af initiativet "Erasmus for alle" og henstiller, at der i dette program lægges kraftig vægt på arbejdserfaring i udlandet for studerende og unge under erhvervsuddannelse;

15.
opfordrer medlemsstaterne til at indføre og vurdere nye, bindende mål vedrørende unge med særligt fokus på kvalitet og politiske strategier målrettet mod unge i tråd med målene i Europa 2020, som skal medtages i deres nationale reformprogrammer; 

16.
opfordrer Kommissionen til tydeligt at indarbejde ungdomsarbejdsløshed i det europæiske semester ved at gøre den til et delmål i Europa 2020-strategien;

17.
opfordrer medlemsstater, som har lave arbejdsløshedsrater, eller som med succes har indført ungdomsgarantier, som f.eks. Østrig, til aktivt at samarbejde med de medlemsstater, der er hårdt ramt af ungdomsarbejdsløshed, ved at videreformidle deres know-how og vellykkede modeller med henblik på at slå bro over den stadigt større kløft mellem deres arbejdsløshedsrater, og til at udvikle bedre og mere inklusive beskæftigelsespolitikker, der er rettet mod unge og har en positiv virkning i praksis;

18.
opfordrer Kommissionen og medlemsstaterne til at vurdere de særlige udfordringer, unge møder i forbindelse med deres adgang til social beskyttelse og risikoen for social udstødelse; opfordrer Kommissionen og medlemsstaterne til at fremme foranstaltninger med henblik på at øge deres adgang til social beskyttelse og løn;

19.
beklager dybt, at der efter fire år med krise stadig mangler at blive brugt 82 mia. EUR af strukturfondsbudgettet under den flerårige finansielle ramme for 2007-2013; opfordrer indtrængende Kommissionen til at prioritere omfordeling af en betydelig del af de 82 mia. EUR til projekter for unge, og navnlig til små og mellemstore virksomheder (SMV’er), med henblik på at sætte skub i ordentlige beskæftigelsesmuligheder for unge; opfordrer Kommissionen til at overveje at øge samfinansieringsraterne for de otte lande, der står over for særligt høje arbejdsløshedsrater;

20.
opfordrer Kommissionen til at lede efter yderligere og mere ambitiøse finansieringskilder for at hjælpe medlemsstaterne med at tackle den høje ungdomsarbejdsløshed;

21.
finder det især vigtigt at bevilge midler til unge, når det finansielle overslag for perioden 2014-2020 udarbejdes, med særligt fokus på unge, som ikke er i gang med arbejde, uddannelse eller efteruddannelse;

22.
opfordrer medlemsstaterne til at sikre, at disse midler bevilges under fuld inddragelse af arbejdsmarkedets parter og ungdomsorganisationer;

23.
glæder sig over Kommissionens forslag om at fremme unges arbejdsmobilitet som en del af det nye program for social udvikling og innovation med henblik på at tilskynde dem til at søge arbejde i medlemsstater og regioner, hvor der er mangel på kompetencer og arbejdskraft; opfordrer i denne sammenhæng til et stærkere fokus på unges situation, navnlig hvad angår overgangen fra uddannelse til arbejde, reduktion af skolefrafald samt kvaliteten af lærepladser og praktikpladser; understreger, at fremme af arbejdskraftens mobilitet er nødt til at gå hånd i hånd med bedre social beskyttelse og med en mindskelse af barriererne for mobilitet hvad angår sociale rettigheder og socialsikring, navnlig for unge arbejdstagere i usikre job;

24.
opfordrer Kommissionen og medlemsstaterne til at finansiere mobilitetsprogrammer, der fokuserer på uddannelse og beskæftigelse af unge på nye områder, som kan øge et opsving med høj beskæftigelse, navnlig grønne job og job i plejesektoren for både unge mænd og kvinder;

25.
opfordrer medlemsstaterne til at indføre tosporede uddannelsesordninger for alle erhverv, som ikke kræver højere uddannelse, herunder mål for virksomheder af en vis størrelse om at tilbyde lærepladser samt incitamenter til at ansætte unge;

26.
opfordrer medlemsstaterne til at udvikle en mere koordineret strategi mellem de nationale uddannelses‑ og efteruddannelsesplaner og arbejdsmarkedets behov, ikke bare på kort sigt, men navnlig på mellemlang og lang sigt, for at undgå overdimensionering af visse sektorer, fremme udviklingen af nye nichemarkeder og flytte ressourcer fra sektorer, der mister job, til sektorer i udvikling, som f.eks. den bæredygtige økonomi;

27.
tilskynder til vedtagelse af en europæisk strategi for beskæftigelse af unge, der kan støtte virksomheder, velgørende organisationer, offentlige myndigheder og andre arbejdsgivere i at skabe ordentlige job af god kvalitet;

28.
er navnlig bekymret over den negative indvirkning, som de betydelige budgetnedskæringer på uddannelsesområdet i visse medlemsstater vil få på den vanskelige situation, som de unge befinder sig i, og på gennemførelsen af forslagene i ungdoms-initiativet; opfordrer Kommissionen til at sikre, at henstillinger til medlemsstaterne om at genvinde den finanspolitiske bæredygtighed ikke undergraver eller ødelægger politikker og programmer, der sigter mod at fremme beskæftigelse for og social inklusion af unge og/eller forebygge, at de marginaliseres på eller helt kobles af arbejdsmarkedet;

29.
pålægger sin formand at sende denne beslutning til Rådet og Kommissionen.

� Vedtagne tekster, P7_TA(2010)0262.


� Vedtagne tekster, P7_TA(2011)0453.


� Vedtagne tekster, P7_TA(2011)0092.

